Man vas ná gru-vondsFoto: SAPD/Facebook ŉ 35-jarige man is in hegtenis geneem nadat ŉ vrou en ŉ baba se verbrande liggame in ŉ veld in die Noord-Kaap gevind is. ŉ Verbyganger het Sondagoggend op die liggame in ŉ veld naby Windsorton afgekom en die polisie in kennis gestel, het kapt. Olebogeng Tawana, woordvoerder van die polisie, gesê. Die 18-jarige vrou en nege maande oue babaseuntjie is omstreeks 19:00 Saterdag die laaste keer gesien. Volgens Tawana het nadere ondersoek gelei tot die 35-jarige man se inhegtenisneming. “Hy is glo die oorledene se kêrel en die pa van die seuntjie.” Die verdagte sal Maandag in die Barkly-Wes-landdroshof verskyn op twee aanklagte van moord.